### Resumé

[adresse] affaldsforbrændingsanlæg skal udskilles i aktie- eller anpartsselskaber senest den 31. december 2024. Som led i den ejerdrevne proces er der udarbejdet henholdsvis en juridisk og økonomisk analyse, hvor eksterne rådgivere giver deres anbefalinger og konklusioner til ejerkommunerne. Ejerkommunerne skal senest 31. marts 2024 træffe beslutning om, hvorvidt ejerskab af Energnist ønskes fastholdt. På baggrund af analyserne anbefales ejerkommunerne at fastholde ejerskabet af Energnist i forbindelse med selskabsgørelsen.

### Sagsfremstilling

[adresse] affaldsforbrændingsanlæg skal som følge af lov nr. 745, "Ny organisering af affaldsforbrændingssektoren og konkurrenceudsættelse af forbrændingsegnet affald", udskilles i aktie- eller anpartsselskaber senest den 31. december 2024.

På baggrund af de nye regler om selskabsgørelse af forbrændingsanlæggene traf alle ejerkommunerne, herunder Vejle Kommune, ved borgmestermøde den 19. september 2023 beslutning om at igangsætte en ejerdrevet proces for selskabsgørelse af [adresse] forbrændingsanlæg. Byrådet har i den forbindelse behandlet vedtægtsændring for Energnist I/S på byrådsmødet den 13. december 2023, jf. punkt 218, hvorved den enkelte ejerkommune senest den 31. marts 2024 skal tage stilling til, om kommunen ønsker at fastholde ejerskabet af Energnist efter selskabsgørelsen, eller om kommunen ønsker at udtræde.

Som led i den ejerdrevet proces bad ejerkommunerne Horten og PwC om at udarbejde henholdsvis en juridisk og økonomisk analyse, der skulle danne grundlag for den enkelte ejerkommunes beslutning om:

* Fortsat ejerskab af Energnist
* Håndtering af overdækning i Energnist
* Fremtidig organisering af [adresse] aktiviteter, herunder om det kommunale fællesskab skal opløses eller fastholdes.

Horten og PwC fremlagde den juridiske og den økonomiske analyse på borgmestermødet i Herning den 24. januar 2024.

På grundlag af den juridiske og den økonomiske analyse anbefaler Horten og PwC:

* At alle ejerkommuner fastholder ejerskabet til Energnist efter selskabsgørelsen, da kommunerne herved vil få andel i det økonomiske potentiale, som den kommende lovgivning giver mulighed for at forløse, og som den økonomiske analyse fastslår er til stede i Energnist
* At ejerkommunerne opløser Energnist I/S i forbindelse med selskabsgørelsen, idet der herved opnås en ensartet styringsmodel i organisationen, som kan fokusere på den forretningsmæssige drift, herunder med mulighed for deltagelse af andre end kommuner, hvis ejerkommunerne ønsker det
* At Energnist I/S tilbagefører mest muligt af den bestående overdækning i Energnist I/S over priserne i 2024 til ejerkommunerne, samt at ejerkommunerne og Energnist aftaler en endelig model for tilbageførsel af den resterende overdækning til affaldskunderne hurtigst muligt. Fordelingsnøglen for tilbagebetaling efter selskabsgørelsen bør ejerkommunerne og Energnist fastlægge i fællesskab, evt. med inddragelse af Energistyrelsen.

Den økonomiske analyse fastslår, på baggrund af en analyse af virksomhedens aktiver og økonomi og en analyse af markedet for forbrændingsydelser og øvrige rammebetingelser, at Energnist I/S’ virksomhed er veldrevet og rummer et betydeligt økonomisk potentiale for de ejerkommuner, som fastholder ejerskabet efter selskabsgørelsen.

Den økonomiske analyse bygger på en række forudsætninger, hvoraf følgende skal fremhæves:

* Markedsanalysen viser, at der vil være et fornuftigt marked for affald og dermed prisafregning, der giver sikkerhed for nødvendige affaldsmængder. Der er forudsat fuld kapacitetsudnyttelse på begge anlæg i hele anlæggenes levetid
* Prissætningen af indenlandsk husholdningsaffald tager udgangspunkt i en markedsanalyse, som Energnist I/S har fået udarbejdet af Rambøll A/S.

Hvis kommunen træder ud inden selskabsgørelsen, er der ingen positiv egenkapital til udbetaling. Der vil på den anden side næppe være en pligt for en udtrædende kommune til at betale kompensation. En udtrædende kommune vil dog fortsat hæfte for de lån, som Energnist I/S har stiftet før udtræden.

Den juridiske analyse tydeliggør, at der ikke er nogen juridisk eller økonomisk grund til at opretholde Energnist I/S efter selskabsgørelsen, da alle aktiviteter skal udskilles til selskaber.

Fastholdelse af et I/S vil indebære, at ejerkommunerne er længere væk fra selskabernes aktiviteter end nødvendigt. Ved at opløse Energnist I/S undgår den fremtidige organisation også at skulle håndtere to forskellige styreformer.

Analyserne fastslår endvidere, at den opsparede overdækning i Energnist I/S skal tilbageføres til forbrugerne i overensstemmelse med hvile-i-sig-selv-princippet. De nærmere rammer for dette skal fastlægges hurtigst muligt.

Ifølge den juridiske analyse kan opgaven med at udbyde kommunens forbrændingsegnede affald ikke anses for at være kompetenceoverdraget til Energnist I/S, hvorfor kommunerne hver især skal overveje, hvordan udbudsopgaven skal adresseres.

Kommunen skal derfor drøfte og beslutte, om opgaven med udbud af forbrændingsegnet affald skal løses sammen med kommunens øvrige affaldsudbud, herunder om udbuddet skal indgå i en tværkommunal samarbejdsmodel. Opgaven varetages i udgangspunktet af den enkelte kommune.

Såfremt ejerskabet af Energnist fastholdes, skal kommunen udbyde det forbrændingsegnede affald fra den 1. juli 2025. Hvis kommunen udtræder af Energnist, vil udbudspligten træde i kraft den 1. januar 2025.

Hvis byrådet beslutter at fastholde kommunens medejerskab til Energnist, vil byrådet senere få forelagt bl.a. selskabsstruktur, ejerstrategi, ejeraftale, principper for bestyrelsernes sammensætning, vedtægter etc.

Styregruppen i den ejerdrevet proces for selskabsgørelse af affaldsforbrændingsanlæg fortsætter arbejdet med at forberede selskabsstiftelsen, herunder opløsning af Energnist I/S, samt model for håndtering af overdækningen i selskabet.

BILAG LUKKET

Bilagene er lukkede, idet styregruppen vurderede at bilagene indeholder forretningshemmeligheder.

### Økonomi

Ikke relevant.

### Klima og resiliensvurdering

Allan Dam af forbrændingsanlæg er en udmøntning af den politiske aftale Klimaplan for en grøn affaldssektor og Cirkulær Økonomi fra 16. juni 2020. Heraf fremgår, at forbrændingskapaciteten i [adresse] skal reduceres, da der som følge af øget sortering og genanvendelse forventes at ske en reduktion i den samlede mængde af forbrændingsegnet affald.

### Sagens videre forløb

Sagen skal behandles i Økonomiudvalget og Byrådet.

### Historik

#### Teknik- og Miljødirektøren indstiller, den 4. marts 2024, punkt 39:

**at** Vejle Kommune fastholder ejerskabet af Energnist efter selskabsgørelsen af forbrændingsanlæggene,

**at** Energnist I/S opløses i forbindelse med selskabsgørelsen, da Energnists aktiviteter organiseres i et eller flere kapitalselskaber, og

**at** den oparbejdede overdækning i Energnist I/S tilbageføres til affaldskunderne i overensstemmelse med hvile-i-sig-selv-princippet. Der afvikles mest muligt over taksten i 2024. og Styregruppen udarbejder en plan for afvikling af restoverdækningen, som efterfølgende forelægges ejerkommunerne til godkendelse. Godkendelsen foretages administrativt.

#### Beslutning fra Klima-, Natur- og Miljøudvalget, den 4. marts 2024, punkt 39:

Anbefalet, med den bemærkning at Vejle Kommune ønsker en tættere dialog med styregruppen om den videre organisering. Forvaltningen tager i den forbindelse kontakt til TVIS ejerkommunerne. Forvaltningen holder løbende udvalget opdateret.

#### Beslutning fra Økonomiudvalget, den 8. marts 2024, punkt 90:

Økonomiudvalget anbefaler indstillingen fra Klima-, Natur- og Miljøudvalget.

### Beslutning

Indstilling fra Klima-, Natur- og Miljøudvalget godkendt.

Fraværende: Laura Bech. I stedet mødte Maria Jepsen.